Amendă pentru organizatorul unei slujbe la o biserică penticostală din Timiș. La ceremonie au participat circa 40 de oameni

Organizatorul unei slujbe religioase oficiate, duminică, în biserica penticostală din localitatea timişeană Bethausen şi la care au participat în jur de 40 de persoane a fost amendat de poliţişti cu 300 de lei, întrucât a încălcat prevederile Ordonanţei Militare instituite pe fondul măsurilor de prevenire a răspândirii noului coronavirus, informează Agerpres.

„Poliţiştii de pe raza Secţiei 10 Poliţie Rurală Făget s-au sesizat din oficiu cu privire la faptul că la biserica din localitatea Bethausen se desfăşoară o slujbă religioasă la care participă aproximativ 40 de persoane. Din verificările efectuate s-a constatat că organizatorul slujbei este un bărbat în vârstă de 39 de ani. Având în vedere aceste aspecte, persoanelor prezente li s-a pus în vedere obligaţia de a respecta prevederile Ordonanţei Militare nr. 1/2020 cu privire la adunările publice şi li s-a solicitat să părăsească de îndată incinta bisericii. De asemenea, s-a procedat la sancţionarea contravenţională a organizatorului”, a declarat purtătorul de cuvânt al Poliţiei Timiş, Alexandra Petrovici.

Noi restricții au fost anunțate, sâmbătă seara, de Ministerul de Interne, pentru limitarea răspândirii epidemiei de coronavirus: se interzic grupurile mai mari de trei persoane în afara locuinței, iar noaptea se poate ieși din casă numai cu motiv, se închid mall-urile; străinii nu mai au voie să intre în România, cu unele excepții. Slujbele religioase vor fi oficiate cu bisericile închise și transmise online sau la televizor.

Citește și: DOCUMENT Se interzic grupurile mai mari de trei persoane în afara locuinței, iar noaptea se poate ieși din casă numai cu motiv, se închid mall-urile / Străinii nu mai au voie să intre în România / Măsuri speciale pentru serviciile religioase

Sursă foto: Facebook/ Politia Română